ET Euroopa Liidu Teataja C 45/25

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 45/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„ŠEBRELJSKI ŽELODEC”

EÜ nr: SI-PGI-0005-0415-29.10.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministry of Agriculture, Forestry and Food of the Republic of Slovenia Aadress: Dunajska 22 SI-1000 Ljubljana SLOVENIJA Tel +386 14789109 Faks +386 14789055 E-post: varnahrana.mkgp@gov.si

2. Taotlejate rühm:

Nimi: Association of Šebreljski Želodec Producers Aadress: Šebrelje 53 SI-5282 Cerkno SLOVENIJA Tel +386 53744276 Faks +386 53720181 E-post: — Koosseis: tootjad/töötlejad ( X ) muud ( )

3. Toote liik:

Klass 1.2. Lihatooted (kuumtöödeldud, soolatud, suitsutatud jne)

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Šebreljski želodec”

4.2. Kirjeldus:

Toode „Šebreljski želodec” (mitmus: želodci) on kõrgekvaliteedilisest sealihast ja tihkest peekonist (vahekorras 75:25 kuni 80:20) tehtud säilisvorst. Tootele on tunnuslik suur liha- ja vähene peekonisisaldus. Toode „Šebreljski želodec” on lame ja kaalub 0,8–2 kg; toote kuju sõltub sellest, kas kestana on kasutatud põit, pärasoolt või tehiskesta. Toote välispind on ilma jääkrasvata sile ja kuiv.

Toote ristlõikes on näha ühtlaselt jaotunud liha ja peekon. Lõigud on laagerdunud liha punast ja peekoni valget värvi. Liha- ja peekonitükid on hästi segatud, kõõlused ja kõhred puuduvad. Tootel on laagerdunud liha ja peekoni ühtlane vürtside alatooniga maitse. Lõhn on tootele iseloomulik ja ühtlane, maitseainete- ja suitsunoodiga.

4.3. Geograafiline piirkond:

Geograafiline piirkond asub Goriška statistilise piirkonna lääneosas ja hõlmab ka Idrijsko-Cerkljansko piirkonda. Halduspiir kulgeb Stopniki asulast piki Idrijca jõeorgu mööda Šentviška Planota platoo serva läbi Bukovo asula piki Cerkljansko künkaid üles, hõlmates ka Zakojca, läbi Porezeni, siis piki Davča oru serva, piki Blegoši mäejalamit üles Podjelovo Brdo suunas, hõlmates ka Jazne; sealt edasi Govejki suunas, hõlmates Govejki, Zavrateci, Potoki ja Godoviči asulad, edasi läbi Javorniki, Kanji Dolist mööda, piki Gore serva, Trnovski Gozdi metsast läbi osa piirkonnast moodustava Oblakov Vrhi suunas ning siis tagasi Stopniki asulasse.

4.4. Päritolutõend:

Iga tootja peab säilitama dokumendid, mis tõendavad toote „Šebreljski želodec” toorainete kogust ja kvaliteeti ning toodetud ja müüdud koguseid. Dokumendid peavad tagama iga partii jälgitavuse. Partiid peavad olema tähistatud seerianumbri, tootmise kuupäeva, partiis olevate toodete arvu ja kogusega.

4.5. Tootmismeetod:

Toote „Šebreljski želodec” tootmiseks kasutatav sealiha peab olema saadud kuni 115 kg eluskaalu või 85 kg rümbakaaluga sigadelt.

Vorstitoote „Šebreljski želodec” täitmiseks kasutatakse sea reie-, aba-, kaela- ja seljatüki liha. Liha hakitakse 8–10 mm ning reie-, aba- ja seljatükkide tihke peekon 6–8 mm tükkideks. Hakitud liha ja peekon (vahekorras 75:25 kuni 80:20) segatakse omavahel kokku. Lisatakse umbes 1 % küüslauku, 2,4–2,5 % soola ning 0,1–0,35 % pipart. Kasutatakse mere-söögisoola, millele lisatakse suhkrut 0,5 % täidise kaalust. Nitraatide, nitritite ja muude lisandite kasutamine ei ole lubatud. Täidis segatakse ja topitakse seapõiest või veise pärasoolest kestadesse või tehiskestadesse. Värske täidisega toote „Šebreljski želodec” kaal on 1,3–3,0 kg. Kestad õmmeldakse või seotakse kinni. Seejärel vorste nõrutatakse ja pressitakse kuni 10 päeva. Vorste külmsuitsutatakse kuni kaks päeva. Kuivamine/laagerdumine toimub looduslikes tingimustes või konditsioneeritud keskkonnas. Kuivatamistemperatuur jääb vahemikku 10–15 °C; loodusliku kuivamise puhul võib temperatuur kõige külmematel kuudel langeda isegi alla 10 °C. Madalamate temperatuuride tõttu kuivamine aeglustub. Mõlema kuivatamisvariandi puhul peab suhteline niiskus olema 60–80 %.

Traditsioonilistes kuivatuskambrites kuivatamine kestab kolm kuni viis kuud. Konditsioneeritud keskkonnas kuivatamine kestab vähemalt 100 päeva. Konditsioneeritud keskkonnas kuivatamine tähendab loomulikku õhuvahetust (akende juhuti avamine) ning kontrollitud niiskust ja temperatuuri. Laagerdunud toote „Šebreljski želodec” kaal on 0,8–2,0 kg.

4.6. Seos piirkonnaga:

Toote „Šebreljski želodec” seos geograafilise piirkonnaga põhineb peamiselt sobivate kliimatingimuste (kuivatamise ja laagerdamise tingimused) tõttu omandatud mainel, traditsioonilisel tootmistehnoloogial ja kõrgekvaliteedilistel toorainetel.

Toodet „Šebreljski želodec” on Idrijsko-Cerkljansko piirkonnas toodetud palju aastaid, kuid selle kohta on üsna vähe kirjalikke tõendusdokumente. Geograafilises piirkonnas tehti vanema põlvkonna küsitlus, mille alusel leidis tõendamist toote „Šebreljski želodec” pikaajaline tootmistraditsioon Idrijsko-Cerkljansko piirkonnas. Küsitlusest selgus, et juba vanast ajast saadik on toote valmistamiseks kasutatud ainult kõrgekvaliteedilisi tooraineid, selle laagerdumine on alati toimunud traditsioonilisel viisil ning toote iseloomulik kuju, maitse ja lõhn on osa selle mainest.

Idrijsko ja Cerkljansko mäed asuvad Sloveenia lääneosas Alpide eelmäestiku alal, Alpide ja Dinaari mäestiku ühinemiskohas. Need mäed asuvad suhteliselt sooja kliimaga Aadria mere kliimavööndist ja küllalt külma Alpide kliimast mõjutatud ülemineku kliimavööndi aladel.

Idrijsko ja Cerkljansko mägede piirkonna eriline kliima on tingitud Vahemere ja Alpide mõjust.

Idrijsko mäed moodustuvad Sloveenia edelaosas Trnovski Gozdi kõrgplatoo metsa jaoks piiri, mis loodusliku barjäärina mahendab Vipava oru kliima mõju, samal ajal kui Cerkljansko piirkonnas on Idrijca jõe avatud oru tõttu tunda peamiselt Aadria mere mõju.

Piirkonnas valitseb Euroopa keskmäestikule iseloomulik karm kontinentaalne kliima: madala keskmise temperatuuriga ja sademeterohked pikad külmad talved ning lühikesed, mitte eriti soojad suved.

Aadria mere nõrga mõju tõttu on talved Cerkljansko oru aladel mõõdukamad ja lumevaesemad kui Idrijsko-Cerkljansko piirkonna ülejäänud osades. Geograafilisele piirkonnale on tunnuslik päikseliste ja varjualade temperatuuri erinevusest tingitud pidev õhuvool, mis toob orgu piisava niiskusega õhku.

Kõik need laagerdumise ja kuivamise ajal valitsevad looduslikud tingimused mõjutavad toote „Šebreljski želodec” tunnuslikke omadusi.

4.7. Kontrolliasutus:

Nimi: Bureau Veritas, d.o.o. Aadress: Linhartova 49a SI-1000 Ljubljana SLOVENIJA Tel +386 14757670 Faks +386 14747602 E-post: info@bureauveritas.si

4.8. Märgistus:

Toode „Šebreljski želodec” peab olema tähistatud nimetusega „Šebreljski želodec”, sellel peab olema märge „Kaitstud geograafiline tähis” või vastav lühend ning asjakohane ühenduse tähis.

Toode „Šebreljski želodec” võib olla ka tähistatud toote „Šebreljski želodec” logoga ja riikliku kvaliteedisümboliga ning märgitud võib olla ka sertifitseerimisasutuse nimi.

Kui toode „Šebreljski želodec” on pakendatud väljaspool geograafilist piirkonda, peab jälgitavuse tõendamiseks olema märgisel näidatud tootja täpne nimi ja asukoht, partii number, pakendaja nimi ja pakendamise koht.

(1) ELT L 93, 31.3.2006, lk 12.